b'\n_START_ARTICLE_\nArmand C\xc4\x83linescu\n_START_PARAGRAPH_\nArmand C\xc4\x83linescu (4. kes\xc3\xa4kuuta 1893 Pite\xc5\x9fti \xe2\x80\x93 21. syyskuuta 1939 Bukarest) oli romanialainen oikeistopoliitikko, joka toimi Romanian p\xc3\xa4\xc3\xa4ministerin\xc3\xa4 maaliskuusta syyskuuhun 1939. H\xc3\xa4net salamurhattiin._NEWLINE_C\xc4\x83linescun is\xc3\xa4 oli upseeri ja maanomistaja. C\xc4\x83linescu oli ammatiltaan asianajaja ja kuului Iuliu Maniun johtamaan kansalliseen talonpoikaispuolueeseen (PN\xc5\xa2). Puolueen ollessa hallituksessa vuosina 1928\xe2\x80\x931930 h\xc3\xa4n toimi virkamiehen\xc3\xa4 maatalous- ja sis\xc3\xa4ministeri\xc3\xb6iss\xc3\xa4. Joulukuussa 1937 h\xc3\xa4n kuitenkin ryhtyi sis\xc3\xa4ministeriksi Octavian Gogan johtamaan kansalliskristillisen puolueen hallitukseen. C\xc4\x83linescu jatkoi sis\xc3\xa4ministerin\xc3\xa4 my\xc3\xb6s patriarkka Miron Cristean hallituksessa. Kuningas Kaarle II oli helmikuusta 1938 alkaen hallinnut Romaniaa k\xc3\xa4yt\xc3\xa4nn\xc3\xb6ss\xc3\xa4 diktatorisesti. C\xc4\x83linescusta tuli pian hallinnollisten kykyjens\xc3\xa4 vuoksi kuninkaan diktatuuria tukeneen hallituksen vahva mies. Cristean terveyden heiketess\xc3\xa4 C\xc4\x83linescu nimitettiin ensin varap\xc3\xa4\xc3\xa4ministeriksi ja Cristean kuoltua h\xc3\xa4nest\xc3\xa4 tuli maaliskuussa 1939 uusi p\xc3\xa4\xc3\xa4ministeri._NEWLINE_C\xc4\x83linescu yritti pys\xc3\xa4ytt\xc3\xa4\xc3\xa4 suurta kannatusta nauttineen fasistisen Rautakaartin etenemisen sek\xc3\xa4 puuttumalla ankarilla voimakeinoilla puolueen toimintaan ett\xc3\xa4 yritt\xc3\xa4m\xc3\xa4ll\xc3\xa4 houkutella sen kannattajia puhumalla Romanian \xe2\x80\x9dkansallisesta uudestisyntymisest\xc3\xa4\xe2\x80\x9d h\xc3\xa4nen hallituksensa johdolla. H\xc3\xa4n pyrki my\xc3\xb6s suuntamaan Romanian ulkopolitiikan l\xc3\xa4nsivaltoihin eli Britanniaan ja Ranskaan natsi-Saksan sijasta. C\xc4\x83linescu ei ehtinyt toteuttaa suunnitelmistaan paljoakaan, sill\xc3\xa4 Rautakaartia kannattaneet terroristit salamurhasivat h\xc3\xa4net syyskuussa 1939. H\xc3\xa4n joutui v\xc3\xa4ijytykseen Bukarestissa ollessaan palaamassa virka-autollaan Cotrocenin palatsista. Tulituksessa kuolivat my\xc3\xb6s C\xc4\x83linescun henkivartija ja autonkuljettaja. Kuusi salamurhaan osallistunutta miest\xc3\xa4 teloitettiin viel\xc3\xa4 samana p\xc3\xa4iv\xc3\xa4n\xc3\xa4 murhapaikalla.'